(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΣΤ΄

Παρασκευή, 08 Απριλίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Άδεια απουσίας της Βουλευτού Μαρία-Αλεξάνδρα Κεφάλα, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Ανακοίνωση του δελτίου επικαίρων ερωτήσεων της Δευτέρας 11 Απριλίου, σελ.   
3. Συζήτηση επικαίρων ερωτήσεων:   
 α) Προς την Υπουργό Παιδείας και Θρησκευμάτων, με θέμα: «Η κατάργηση του προγράμματος Hellenic Universities 2 δημιουργεί προβλήματα στο Πανεπιστήμιο Κρήτης», σελ.   
 β) Προς τον Υπουργό Περιβάλλοντος και Ενέργειας, με θέμα: «Οι εργασίες για τη νέα Μαρίνα στον Όρμο Βουλιαγμένης επιβαρύνουν το φυσικό περιβάλλον», σελ.

ΠΡΟΕΔΡΕΥΟΝΤΕΣ

ΑΘΑΝΑΣΙΟΥ Χ., σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΘΑΝΑΣΙΟΥ Χ. , σελ.   
  
Β. Επί των επικαίρων ερωτήσεων:  
 ΑΠΑΤΖΙΔΗ Μ. , σελ.   
 ΜΑΜΟΥΛΑΚΗΣ Χ. , σελ.   
 ΣΥΡΙΓΟΣ Ε. , σελ.   
 ΤΑΓΑΡΑΣ Ν. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΣΤ΄

Παρασκευή 8 Απριλίου 2022

Αθήνα, σήμερα στις 8 Απριλίου 2022, ημέρα Παρασκευή και ώρα 9.10΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΧΑΡΑΛΑΜΠΟΥ ΑΘΑΝΑΣΙΟΥ**.

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, αρχίζει η συνεδρίαση.

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Ραλλία Χρηστίδου, Βουλευτή Β3΄ Νότιου Τομέα Αθηνών, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να καταχωριστεί το e-mail με τις αναφορές)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να καταχωριστεί το e-mail με τις απαντήσεις)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Πριν προχωρήσουμε στο προγραμματισμένο για σήμερα δελτίο επίκαιρων ερωτήσεων, επιτρέψτε μου πρώτα να σας ανακοινώσω το δελτίο επίκαιρων ερωτήσεων της Δευτέρας 11 Απριλίου 2022, το οποίο έχει ως εξής:

«Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 591/29-3-2022 επίκαιρη ερώτηση του Βουλευτή Κυκλάδων της Νέας Δημοκρατίας κ. Ιωάννη Βρούτση προς τον Υπουργό Ναυτιλίας και Νησιωτικής Πολιτικής, με θέμα: «Απομάκρυνση μονάδας αφαλάτωσης νήσου Ηρακλειάς».

2. Η με αριθμό 594/31-3-2022 επίκαιρη ερώτηση του Βουλευτή Κέρκυρας του Συνασπισμού Ριζοσπαστικής Αριστεράς κ. Αλέξανδρου - Χρήστου Αυλωνίτη προς τον Υπουργό Ναυτιλίας και Νησιωτικής Πολιτικής, με θέμα: «Σε διακινδύνευση η επιβίωση των κατοίκων στα ακριτικά Διαπόντια Νησιά από την έλλειψη καυσίμων και πρόνοιας νόμιμης μεταφοράς αυτών».

3. Η με αριθμό 598/3-4-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Οικονομικών, με θέμα: «Απαράδεκτη και αντισυμβατική η απόφαση της Εταιρείας Ακινήτων Δημοσίου (ΕΤΑΔ) για υφαρπαγή της έκτασης των πενήντα πέντε περίπου στρεμμάτων της πρώην Βάσης Γουρνών που έχει παραχωρηθεί στην τοπική κοινωνία».

4. Η με αριθμό 604/4-4-2022 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς την Υπουργό Παιδείας και Θρησκευμάτων, με θέμα: «Την κατάργηση της υποχρεωτικότητας διετούς παραμονής των νεοδιόριστων εκπαιδευτικών στον τόπο διορισμού».

5. Η με αριθμό 590/28-3-2022 επίκαιρη ερώτηση του Βουλευτή Σερρών της Ελληνικής Λύσης κ. Κωνσταντίνου Μπούμπα προς τον Υπουργό Οικονομικών, με θέμα: «Οικονομική ενίσχυση των επιχειρήσεων οδικών εμπορευματικών μεταφορών Φορτηγών Δημόσιας Χρήσης (Φ.Δ.Χ.).

6. Η με αριθμό 599/3-4-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς την Υπουργό Παιδείας και Θρησκευμάτων, με θέμα: «Μείωση της ύλης στις τάξεις του λυκείου».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 595/31-3-2022 επίκαιρη ερώτηση της Βουλευτού Καστοριάς του Συνασπισμού Ριζοσπαστικής Αριστεράς κ. Ολυμπίας Τελιγιορίδου προς τον Υπουργό Εσωτερικών, με θέμα: «Άδικη η κατανομή των προκηρυσσόμενων θέσεων της 13Κ/2021 για τις Περιφερειακές Ενότητες (ΠΕ) Καστοριάς και Γρεβενών».

2. Η με αριθμό 601/4-4-2022 επίκαιρη ερώτηση του Βουλευτή Αργολίδας του Κινήματος Αλλαγής κ. Ανδρέα Πουλά προς τον Υπουργό Αγροτικής Ανάπτυξης και Τροφίμων, με θέμα: «Πότε θα δοθούν οι προκαταβολές από τον ΕΛΓΑ στους πληγέντες αγρότες της Αργολίδας».

3. Η με αριθμό 605/4-4-2022 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Εργασίας και Κοινωνικών Υποθέσεων, με θέμα: «Άμεση επίλυση των προβλημάτων των σπουδαστών των Επαγγελματικών Σχολών (ΕΠΑΣ) του ΟΑΕΔ».

4. Η με αριθμό 603/4-4-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Οικονομικών, με θέμα: «Κατάπτωση της εγγύησης του ελληνικού δημοσίου στα δάνεια των Ελλήνων τσιγγάνων».

5. Η με αριθμό 597/1-4-2022 επίκαιρη ερώτηση της Βουλευτού Πιερίας του Συνασπισμού Ριζοσπαστικής Αριστεράς κ. Ελισάβετ (Μπέττυς) Σκούφα προς τον Υπουργό Υποδομών και Μεταφορών, με θέμα: «Αποκατάσταση ζημιών 2ου και 5ου Γενικού Λυκείου (ΓΕΛ) Κατερίνης».

6. Η με αριθμό 608/4-4-2022 επίκαιρη ερώτηση του Βουλευτή Β3΄ Νότιου Τομέα Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εργασίας και Κοινωνικών Υποθέσεων, με θέμα: «Απαλλαγή των συνταξιούχων του ιδιωτικού τομέα από την επιστροφή των χρηματικών ποσών που αντιστοιχούν σε καταβεβλημένες συντάξεις».

7. Η με αριθμό 606/4-4-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Υγείας, με θέμα: «Επείγουσα ανάγκη ενίσχυσης των Τοπικών Μονάδων Υγείας (ΤΟΜΥ) Πετρούπολης».

8. Η με αριθμό 609/4-4-2022 επίκαιρη ερώτηση της Βουλευτού Αχαΐας του Συνασπισμού Ριζοσπαστικής Αριστεράς κ. Αθανασίας (Σίας) Αναγνωστοπούλου προς τον Υπουργό Υγείας, με θέμα: «Επείγουσα στελέχωση του Αναισθησιολογικού Τμήματος του Γενικού Νοσοκομείου Παίδων Πατρών "Καραμανδάνειο"».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 3079/9-2-2022 ερώτηση του Βουλευτή Επικρατείας του Συνασπισμού Ριζοσπαστικής Αριστεράς κ. Παναγιώτη (Πάνου) Σκουρλέτη προς τον Υπουργό Υποδομών και Μεταφορών, με θέμα: «Να κλείσει οριστικά το θέμα των πλευρικών διοδίων στη Βαρυμπόμπη και να εξεταστούν σοβαρά εναλλακτικές λύσεις για τις κυκλοφοριακές ρυθμίσεις σε συνεργασία με την τοπική αυτοδιοίκηση και την κοινωνία των πολιτών».

2. Η με αριθμό 3377/137/21-2-2022 ερώτηση και αίτηση κατάθεσης εγγράφων του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Είχε ζητήσει ως όφειλε το Υπουργείο Εργασίας από την Εθνική Αρχή Διαφάνειας τη διερεύνηση των καταγγελλομένων εδώ και καιρό για το γηροκομείο-κολαστήριο στα Χανιά;».

3. Η με αριθμό 3468/139/22-2-2022 ερώτηση και αίτηση κατάθεσης εγγράφων του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εσωτερικών, με θέμα: «Τι μέλλει γενέσθαι με το κτήριο του 1ου Δημοτικού Σχολείου και του Γυμνασίου Αρκαλοχωρίου;».

4. Η με αριθμό 3468/139/22-2-2022 ερώτηση και αίτηση κατάθεσης εγγράφων του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Υποδομών και Μεταφορών, με θέμα: «Τι μέλλει γενέσθαι με το κτήριο του 1ου Δημοτικού Σχολείου και του Γυμνασίου Αρκαλοχωρίου;».»

Κυρίες και κύριοι συνάδελφοι, προχωρούμε τώρα στο προγραμματισμένο για σήμερα δελτίο επικαίρων ερωτήσεων.

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα για τις επίκαιρες ερωτήσεις που θα συζητηθούν σήμερα, οι οποίες είναι μόνο δύο. Πρόκειται για την με αριθμό 3045/8-2-2022 ερώτηση, η οποία θα απαντηθεί από τον Υφυπουργό Παιδείας και Θρησκευμάτων κ. Άγγελο Συρίγο και για την με αριθμό 596/1-4-2022 επίκαιρη ερώτηση που θα απαντηθεί από τον Υφυπουργό Περιβάλλοντος και Ενέργειας κ. Νικόλαο Ταγαρά.

Ξεκινούμε, λοιπόν, με τη συζήτηση της πρώτης με αριθμό 3045/8-2-2022 ερώτησης του κύκλου των αναφορών και ερωτήσεων του Βουλευτή Ηρακλείου του Συνασπισμού Ριζοσπαστικής Αριστεράς κ. Χαράλαμπου (Χάρη) Μαμουλάκη προς την Υπουργό Παιδείας και Θρησκευμάτων, με θέμα: «Η κατάργηση του προγράμματος «Hellenic Universities 2» δημιουργεί προβλήματα στο Πανεπιστήμιο Κρήτης».

Θα απαντήσει ο Υφυπουργός Παιδείας και Θρησκευμάτων κ. Ευάγγελος Συρίγος.

Έχετε τον λόγο, κύριε συνάδελφε.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Κύριε Υπουργέ, όπως γνωρίζετε, η προηγούμενη κυβέρνηση σχεδίασε, εκπόνησε και προχώρησε στην έναρξη υλοποίησης του προγράμματος «Hellenic Universities», που αποσκοπούσε ουσιαστικά στην ενίσχυση της υλικοτεχνικής υποδομής των δημοσίων ανώτατων εκπαιδευτικών ιδρυμάτων της χώρας μας. Το πρόγραμμα ουσιαστικά χρηματοδοτείτο μέσω του ΠΔΕ, του Προγράμματος Δημοσίων Επενδύσεων, και μιας ανοικτής γραμμής ενίσχυσης από την ΕΤΕΠ, από την Ευρωπαϊκή Τράπεζα Επενδύσεων.

Η σημερινή Κυβέρνηση, ωστόσο, διέκοψε αυτή την ενίσχυση και αυτό το πρόγραμμα. Μάλιστα διεκόπη κατά τη διάρκεια της υλοποίησής του και έχω την αίσθηση ότι ουσιαστικά σηματοδότησε και την προσπάθεια αποδόμησης του ίδιου του προγράμματος.

Το Πανεπιστήμιο Κρήτης, έχοντας μέσα από τις ετήσιες εκθέσεις του μεγάλα έργα υποδομών 2016-2020 καθώς και 2020-2024, προσανατολιζόταν ουσιαστικά στην κατεύθυνση ένταξης και χρηματοδότησης κτηριακών προγραμμάτων ενίσχυσης, κυρίως του διοικητηρίου στο Ρέθυμνο, καθώς και του Κτηρίου Βιοαπεικόνισης και Όρασης της Ιατρικής Σχολής. Συγκεκριμένα, το κτήριο είχε έναν προϋπολογισμό της τάξης των 22,5 εκατομμυρίων ευρώ και μια συνολική δομημένη επιφάνεια εννέα χιλιάδων εξακοσίων ενενήντα επτά τετραγωνικών μέτρων. Ήταν, λοιπόν, αν μη τι άλλο, ένα κομβικό και επιτελικό -θα έλεγα- κτήριο που θα βοηθούσε πάρα πολύ στην εύρυθμη λειτουργία του πανεπιστημίου και, αν μη τι άλλο, στην ενίσχυση του συνόλου των δομών.

Δεδομένης, λοιπόν, της κατάργησης του προγράμματος «Hellenic Universities» αποτελεί μονόδρομο, κατά τη γνώμη μας, για την υλοποίηση των απολύτως νευραλγικών έργων του Πανεπιστημίου Κρήτης, η ένταξή τους είτε στο πρώην Πρόγραμμα Δημοσίων Επενδύσεων ή στο νυν Εθνικό Πρόγραμμα Ανάπτυξης.

Λαμβάνοντας, λοιπόν, ως δεδομένη την αναγκαιότητα των παραπάνω υποδομών για το Πανεπιστήμιο Κρήτης ερωτάστε, κύριε Υπουργέ, δύο ερωτήματα: Πρώτον, αν προτίθεστε να εντάξετε τη χρηματοδότηση του διοικητηρίου του Πανεπιστημίου Κρήτης στην Πανεπιστημιούπολη Γάλλου στο Εθνικό Πρόγραμμα Ανάπτυξης και, δεύτερον, για ποιον λόγο ακυρώθηκε το πρόγραμμα «Hellenic Universities 2».

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ.

Κύριε Υφυπουργέ, έχετε το λόγο.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ευχαριστώ πολύ, κύριε Πρόεδρε. Ευχαριστώ, κύριε συνάδελφε για την ερώτηση.

Ας ξεκινήσω με το δεύτερο σκέλος της ερωτήσεως για το «Hellenic Universities 2», για ποιον λόγο δεν υλοποιείται. Ο λόγος είναι πολύ απλός. Η σταθερή βελτίωση της οικονομικής καταστάσεως της χώρας οδήγησε στο να έχουμε τη δυνατότητα να δανειζόμαστε με επιτόκια πολύ χαμηλότερα από τα επιτόκια της Ευρωπαϊκής Τράπεζας Επενδύσεων, η οποία χρηματοδοτούσε το πρόγραμμα «Hellenic Universities 2». Επειδή όλα τα δάνεια που παίρνουμε για όλα αυτά τα προγράμματα αναπτύξεως καταλήγουν να βαρύνουν το ελληνικό κράτος, γι’ αυτόν τον λόγο κρίθηκε ότι το πολύ υψηλότερο επιτόκιο, το οποίο θα πληρώναμε στην Ευρωπαϊκή Τράπεζα Επενδύσεων, δεν συνέφερε, δεδομένου ότι ο δανεισμός της χώρας είναι με πολύ χαμηλότερο επιτόκιο αυτή τη στιγμή. Οπότε αυτός ήταν ο λόγος για το γεγονός ότι δυστυχώς αναγκαστήκαμε να διακόψουμε το πρόγραμμα «Hellenic Universities 2», παρ’ ότι ήταν αρκετά δουλεμένο ως πρόγραμμα.

Τώρα, ως προς το θέμα του κτηρίου του διοικητηρίου στο Πανεπιστήμιο Κρήτης, θα πρέπει να εξηγήσω δυο πράγματα για τον τρόπο της διαδικασίας λειτουργίας αυτών των προγραμμάτων. Υπάρχει το Εθνικό Πρόγραμμα Ανάπτυξης 2021-2025, το οποίο καθόρισε ποιες είναι οι προτεραιότητες ανά τομέα πολιτικής στο πλαίσιο των αναπτυξιακών στόχων της χώρας. Στο ΕΠΑ, στο Εθνικό Πρόγραμμα Ανάπτυξης, εντάσσονται τα Τομεακά και Περιφερειακά Προγράμματα Αναπτύξεως ανά Υπουργείο και ανά Περιφέρεια. Στην προκειμένη περίπτωση, στο εγκεκριμένο Τομεακό Πρόγραμμα Αναπτύξεως στο Υπουργείο Παιδείας, αλλά και στο αντίστοιχο Περιφερειακό Πρόγραμμα Αναπτύξεως της Περιφέρειας Κρήτης για το 2021-2025, προβλέπεται ο άξονας 3.8, με θέμα: «Ανάπτυξη και εκσυγχρονισμός υποδομών όλων των βαθμίδων». Αυτό γίνεται στο πλαίσιο του τρίτου αναπτυξιακού στόχου των ανωτέρω προγραμμάτων.

Πώς λειτουργεί τώρα η πρόταση; Η υπηρεσία διαχείρισης Τομεακού και Περιφερειακού Προγράμματος Αναπτύξεως παίρνει την πρόταση και την αξιολογεί. Ο φορέας έχει διαπιστώσει, έχει διερευνήσει τις δυνατότητες εντάξεώς του σε κάποιο συγχρηματοδοτούμενο πρόγραμμα, επί παραδείγματι, σε επιχειρησιακά προγράμματα ΕΣΠΑ, στο Ταμείο Ανάκαμψης κ.λπ., και ο στόχος είναι ο φορέας να δρομολογήσει τη διαδικασία υποβολής του έργου σε συγχρηματοδοτούμενο πρόγραμμα για έργα που πληρούν τις προϋποθέσεις εντάξεως. Ο τελικός στόχος πάντοτε είναι να έχουμε τον μέγιστο δυνατό βαθμό εισροής πόρων και απορροφήσεως πόρων από την Ευρωπαϊκή Ένωση, ενώ στην περίπτωση που δεν καθίσταται εφικτό αυτό το πράγμα, τότε κοιτάζουμε να δούμε αν θα μπορέσει να υπάρξει χρηματοδότηση από εθνικούς πόρους ή από ΕΠΑ.

Κύριε Πρόεδρε, θα συνεχίσω στη δευτερολογία μου ειδικότερα για το συγκεκριμένο πρόγραμμα.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Υφυπουργέ.

Κύριε Μαμουλάκη, έχετε τον λόγο για τη δευτερολογία σας.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Κύριε Υπουργέ, είμαι βέβαιος ότι γνωρίζετε για το αποτύπωμα που άφησε το πρόγραμμα «Hellenic Universities 1», δηλαδή το πρώτο πρόγραμμα, ένα πρόγραμμα ύψους 184 εκατομμυρίων ευρώ, που διήρκησε τρία χρόνια συνολικά και αφορούσε δημόσιες επενδύσεις στα Πανεπιστήμια Θεσσαλίας, Θράκης, Αθήνας, Πάτρας, Θεσσαλονίκης, Κρήτης, το Εθνικό Μετσόβιο Πολυτεχνείο, το Πολυτεχνείο Κρήτης.

Ουσιαστικά υπεγράφη ένα δάνειο στις 22 Δεκεμβρίου του 2016 που προέβλεπε ένα πρόγραμμα με πιστώσεις 75% από την ΕΤΕΠ, την Ευρωπαϊκή Τράπεζα Επενδύσεων, και 25% από εθνικούς πόρους, από το ελληνικό δημόσιο.

Μόνο στην Κρήτη το πρόγραμμα χρηματοδότησε τη δημιουργία του Εργαστηρίου Ανατομίας και συνοδευτικές εγκαταστάσεις στην Ιατρική Σχολή. Χρηματοδότησε το νέο κτήριο του Τμήματος Επιστήμης Υλικών του Πανεπιστημίου Κρήτης, ενώ στο Πολυτεχνείο Κρήτης οδήγησε στην επέκταση των φοιτητικών εστιών και των συνοδευτικών τους εγκαταστάσεων.

Είναι κοινά αποδεκτό, νομίζω, από όλους, ότι το πρόγραμμα «Hellenic Universities» εξέφραζε έναν πολύ επιθετικό, επεκτατικό -με την καλή έννοια της έκφρασης- και φιλόδοξο σχεδιασμό επέκτασης και συντήρησης των πάγιων υποδομών, των πολύπαθων πάγιων υποδομών των δημόσιων πανεπιστημίων σε καιρούς πραγματικά χαλεπούς -να θυμίσω- και δύσκολους δημοσιονομικά, ένα πρόγραμμα που εκπόνησε η προηγούμενη κυβέρνηση και υλοποίησε συνάμα.

Η κατάργηση, λοιπόν, του προγράμματος πραγματικά θέτει σοβαρά ερωτηματικά όσον αφορά τις προθέσεις της παρούσας Κυβέρνησης για την ενίσχυση, εν τοις πράγμασι, αυτών των υποδομών που τόσο ανάγκη έχει ο τόπος.

Και επειδή δεν μπορεί συνειρμικά να μη συνδεθεί και με την κίνηση της κυρίας Υπουργού στο παρελθόν για την αναστολή λειτουργίας κάποιων τμημάτων εμφιλοχωρούν σκέψεις, εάν θέλετε, γύρω από το ζήτημα κατά πόσον υπάρχει η πολιτική βούληση εκ μέρους τη Κυβέρνησης να ενισχύσει στην πράξη το ελληνικό δημόσιο πανεπιστήμιο. Γιατί η επιτομή του λόγου πάντοτε είναι οι πράξεις μας και από εκεί κρινόμαστε.

Σας άκουσα στην πρωτολογία σας και μπορώ να αντιληφθώ την αναγκαιότητα, δεδομένων των ελκυστικών επιτοκιακών όρων από τους δανεισμούς και λόγω της κρίσης του COVID και όχι μόνο, άρα μία επικείμενη μόχλευση για ένταξη σε ένα άλλο πρόγραμμα με καλύτερα επιτόκια, γιατί προφανώς μιλάμε για δανεισμό. Αυτό είναι κάτι κατανοητό.

Όμως, κάτι άλλο που πρέπει να απαντηθεί -και είναι πολύ σημαντικό κατά την άποψή μου και θέλουμε να μας ενημερώσετε- είναι το εξής: Τι πόρους προτίθεστε να κατευθύνετε στα ελληνικά δημόσια πανεπιστήμια και τις υποδομές των από το Ταμείο Ανάκαμψης αρχικώς και πάντοτε με αυτό το αποτύπωμα της σκέψης, δηλαδή την ενίσχυση του κτηριακού αποθέματος των ελληνικών πανεπιστημίων;

Δεύτερον, μπορείτε να μας πείτε αυτά τα τρία χρόνια -δεν ευθύνεστε εσείς προφανώς, αλλά είναι από την έναρξη της παρούσας Κυβέρνησης, από τον Ιούλιο του 2019- τι κινήσεις έχουν γίνει, τι έργα έχουν συντελεστεί όσον αφορά την ενίσχυση των πανεπιστημίων μέσω του ΠΔΕ;

Όμως, το κρίσιμο και το κομβικό, κατ’ εμέ, ερώτημα είναι το εξής: ποιο είναι το επόμενο βήμα; Δηλαδή, ποιο είναι το πλάνο, ποιος είναι ο σχεδιασμός της Κυβέρνησης, για να ενισχυθούν τα ελληνικά πανεπιστήμια και δη το Πανεπιστήμιο Κρήτης;

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Μαμουλάκη.

Κύριε Υφυπουργέ, έχετε τον λόγο για τη δευτερολογία σας.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Κύριε Μαμουλάκη, έρχομαι στο δεύτερο σκέλος και θα σας πω ειδικά για το διοικητήριο.

Υπάρχει μία σειρά από προγράμματα τα οποία «τρέχουν» αυτή τη στιγμή στα πανεπιστήμια. Δίδεται ιδιαίτερα μεγάλη έμφαση στη δημιουργία φοιτητικών εστιών, διότι είναι εξαιρετικά βαρύ το πρόγραμμα με τη φοιτητική στέγαση και εμείς θέλουμε οι φοιτητές, οι οποίοι περνάνε στα πανεπιστήμια της χώρας, να επιλέγουν να πηγαίνουν σε αυτά τα πανεπιστήμια, παρά να διεκδικούν και να παρακαλούν και να ψάχνουν να βρουν πραγματικές ή υποθετικές ασθένειες για να μπορέσουν να πάρουν μετεγγραφή στους τόπους κατοικίας τους.

Οπότε, δίνουμε πολύ μεγάλη έμφαση στα προγράμματα εστιών. Τρέχουν, λοιπόν, ήδη προγράμματα και μάλιστα μεγάλα. Νομίζω ότι χθες ή προχθές κατατέθηκε και ένα πρόγραμμα για δύο χιλιάδες εστίες από το Πανεπιστήμιο Δυτικής Αττικής, για δημιουργία μεγάλης εστίας με δύο χιλιάδες κλίνες στην περιοχή των Άνω Λιοσίων. Και, βεβαίως, «τρέχουν» και πολλά άλλα προγράμματα, ευρωπαϊκά κυρίως, τα οποία σχετίζονται με την ποιότητα και την αναβάθμιση των πανεπιστημίων.

Τώρα έρχομαι σε αυτό που σας ενδιαφέρει άμεσα σε σχέση με το διοικητήριο. Το συγκεκριμένο πρόγραμμα δύναται να ενταχθεί στο ΕΠΑ, στο Εθνικό Πρόγραμμα Ανάπτυξης, και να χρηματοδοτηθεί από το εθνικό σκέλος του Προγράμματος Δημοσίων Επενδύσεων.

Οι κινήσεις που πρέπει να γίνουν είναι οι ακόλουθες. Υπάρχει μία έκδοση πρόσκλησης προς τον δυνητικό δικαιούχο, εν προκειμένω το Πανεπιστήμιο Κρήτης, από την υπηρεσία διαχειρίσεως του Υπουργείου Παιδείας. Ακολούθως το πανεπιστήμιο υποβάλλει συμπληρωμένο ένα τεχνικό δελτίο έργου, το οποίο πηγαίνει προς την υπηρεσία διαχειρίσεως και η υπηρεσία διαχειρίσεως αξιολογεί όλες τις προτάσεις, εξετάζει την επάρκεια των πόρων και προχωρά στην ένταξη ή μη. Τα κριτήρια, κυρίως, είναι η ωριμότητα του έργου, κατά πόσο, δηλαδή, είναι έτοιμη να ολοκληρωθεί για να μη χάσουμε τους πόρους.

Με έγγραφό της από το πανεπιστήμιο αναφέρεται ότι η ανέγερση κτηρίου διοικήσεως του Πανεπιστημίου Κρήτης στην Πανεπιστημιούπολη Ρεθύμνου υπάρχει μέσα στην πρόταση. Ήδη έχει εκδοθεί άδεια δομήσεως και παραδίδονται και τα τεύχη δημοπρατήσεως. Και φαίνεται ότι η σύγκλητος θα αποφασίσει στο αμέσως επόμενο χρονικό διάστημα να βγει το τελευταίο στάδιο μελετών.

Αυτό σημαίνει ότι τον Μάιο εκτιμάμε ότι το έργο θα είναι ώριμο και θα πρέπει να γίνουν αποδεκτές οι μελέτες από τη σύγκλητο του πανεπιστημίου τον Μάιο ή τον Ιούνιο. Θα εξεταστεί το σύνολο των προτάσεων οι οποίες υπάρχουν. Το γεγονός ότι θα έχουμε ένα πλήρως ώριμο έργο είναι κάτι εξαιρετικά θετικό για την αντιμετώπισή του.

Εμείς βεβαίως θα δούμε το σύνολο των προτάσεων οι οποίες υπάρχουν. Το ότι, όμως, έχουμε προχωρήσει κι έχουμε φτάσει σε αυτό το προχωρημένο στάδιο είναι ένα πολύ σημαντικό σημείο.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Κυρίες και κύριοι συνάδελφοι, σας γνωρίζω ότι η συνάδελφος κ. Μαρία - Αλεξάνδρα Κεφάλα ζητάει να της χορηγηθεί άδεια απουσίας για το εξωτερικό για προσωπικούς λόγους από 14 Απριλίου μέχρι 20 Απριλίου τρέχοντος έτους.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Συνεπώς η Βουλή ενέκρινε τη ζητηθείσα άδεια.

Επίσης, θα ήθελα να σας γνωρίσω ότι ύστερα από συνεννόηση των ερωτώντων Βουλευτών με τους ερωτώμενους Υπουργούς δεν θα συζητηθούν: η με αριθμό 611/4-4-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου, η με αριθμό 607/4-4-2022 επίκαιρη ερώτηση του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλου και η με αριθμό 612/4-4-2022 επίκαιρη ερώτηση, επίσης, του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλου.

Τέλος, δεν θα συζητηθούν λόγω κωλύματος του Βουλευτή του Συνασπισμού Ριζοσπαστικής Αριστεράς κ. Σωκράτη Φάμελλου δύο ερωτήσεις, η με αριθμό 3499/23-2-2022 και η με αριθμό 3557/145/25-2-2022.

Προχωρούμε τώρα στη δεύτερη με αριθμό 596/1-4-2022 επίκαιρη ερώτηση πρώτου κύκλου της Βουλευτού A΄ Ανατολικής Αττικής του ΜέΡΑ25 κ. Μαρίας Απατζίδηπρος τον Υπουργό Περιβάλλοντος και Ενέργειας, με θέμα: «Οι εργασίες για τη νέα μαρίνα στον όρμο Βουλιαγμένης επιβαρύνουν το φυσικό περιβάλλον».

Στην επίκαιρη ερώτηση θα απαντήσει ο Υφυπουργός Περιβάλλοντος και Ενέργειας κ. Νικόλαος Ταγαράς.

Κυρία Απατζίδη, έχετε τον λόγο για την πρωτολογία σας.

**ΜΑΡΙΑ ΑΠΑΤΖΙΔΗ:** Σας ευχαριστώ, κύριε Πρόεδρε, και καλή σας μέρα.

Καλημέρα, κύριε Υπουργέ, και ευχαριστώ που ήρθατε για να μου απαντήσετε.

Υπάρχουν συγκεκριμένα προβλήματα στη μαρίνα Βουλιαγμένης. Εννοώ την επένδυση που ξεκίνησε ως πλάνο το 2012 και συνέχισε, δηλαδή οριστικοποιήθηκε, ως συνολική επένδυση το 2014 μέσω ΤΑΙΠΕΔ. Η επένδυση αφορούσε την πώληση ξενοδοχείων του «Αστέρα» Βουλιαγμένης και περιελάμβανε το μεγαλύτερο μέρος του δημοσίου κοινόχρηστου χώρου της χερσονήσου, αλλά και τη μακρόχρονη εκμίσθωση της μαρίνας και της οργανωμένης παραλίας στον Λαιμό του Μικρού Καβουρίου.

Η επένδυση αυτή οδηγεί στον νέο λιμενοβραχίονα που δημιουργεί στοιχείο οπτικού ρύπου και στραγγαλίζει τη φυσική εναλλαγή του θαλάσσιου ύδατος. Οι εργασίες στον χερσαίο χώρο αλλοιώνουν την εκτός σχεδίου δασική περιοχή με τεράστια υπερδόμηση, αλλά και θέτουν τη νομική και πολεοδομική βάση για να τριπλασιαστεί αυτή η δόμηση στο μέλλον με την αποδοχή ύπαρξης οικοδομικών τετραγώνων. Αυτό συμβαίνει επειδή δεν ακολουθούνται οι περιορισμοί στη δόμηση του ΠΔ, δηλαδή της προστασίας πολεοδομικής δόμησης του Σαρωνικού με τίτλο: «Καθορισμός ζωνών προστασίας χρήσεων γης και όρων και περιορισμών δόμησης στην παραλιακή ζώνη της Αττικής από τον Φαληρικό Όρμο μέχρι την Αγία Μαρίνα Κρωπίας». Η συνέπεια είναι να επιβάλλεται η δόμηση με το νέο ΠΔ, δηλαδή με την πολεοδομική δόμηση, ως κοινός τουριστικός λιμένας με αύξηση ως 3.000% για ωφέλεια των επενδυτών και μόνο, χωρίς δηλαδή να υπάρχει ειδική πρόβλεψη για το φυσικό περιβάλλον. Το αποτέλεσμα είναι μια τεράστια και ανησυχητική ορατή θολερότητα των υδάτων του όρμου καθημερινά.

Σας ερωτώ λοιπόν, κύριε Υπουργέ, τι προτίθεστε να κάνετε για την άμεση διερεύνηση από αρμόδιους ειδικευμένους φορείς των πραγματικών περιβαλλοντικών προβλημάτων, που προέκυψαν κατά τις εργασίες στον όρμο της Βουλιαγμένης, με στόχο βέβαια τον περιορισμό του όγκου και του μεγέθους του λιμενικού έργου σε στεριά και θάλασσα, καθώς είναι έργα που επιβαρύνουν συνολικά το πολύτιμο φυσικό περιβάλλον της περιοχής.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κύριε Υπουργέ, έχετε τον λόγο για την πρωτολογία σας.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας)** Ευχαριστώ, κύριε Πρόεδρε.

Κυρία συνάδελφε, κατ’ αρχάς χαίρομαι και σέβομαι την ευαισθησία σας και την αγωνία σας, δεδομένου ότι εκτελούνται έργα τα οποία είναι σίγουρα κρίσιμα και χρήσιμα για την ανάπτυξη της πατρίδας μας και θέματα που αφορούν στον τουρισμό και την ανάπτυξη είναι σημαντικά. Όμως, ταυτόχρονα ο στόχος είναι η ανάπτυξη να συμβαδίζει και να ισορροπεί με την προστασία του περιβάλλοντος, την αγωνία δηλαδή που εκφράζετε κι εσείς για το συγκεκριμένο θέμα.

Θέλω να σας πω ότι το θεσμικό πλαίσιο το οποίο άπτεται του συγκεκριμένου έργου το οποίο εκτελείται και στο οποίο αναφερθήκατε έχει ως αναφορά κατ’ αρχάς στο Ρυθμιστικό Σχέδιο της Αθήνας, δηλαδή στον ν.4277/214, που προτείνει ένα πλαίσιο αρχών και κατευθύνσεων γύρω από το πώς πρέπει να γίνεται η ολοκληρωμένη διαχείριση των ακτών της Αττικής σε συνάρτηση και εξέλιξη με τον ν.4759/2020 με τον οποίο αντικαταστάθηκε το ειδικό πλαίσιο ολοκληρωμένης διαχείρισης των ακτών της Αττικής. Σίγουρα ο παράκτιος χώρος είναι συγκριτικό πλεονέκτημα. Επαναλαμβάνω, λοιπόν, ότι στόχος είναι να μπορέσουμε να τον αξιοποιήσουμε προστατεύοντας και δημιουργώντας οφέλη για την κοινωνία, αλλά και για λόγους δημοσίου συμφέροντος.

Στην κατεύθυνση αυτή, θέλω να σας πω ότι πολύ πρόσφατα υπέγραψα την εκκίνηση της διαδικασίας σύνταξης ειδικού πολεοδομικού σχεδίου σε όλη την ακτογραμμή από τον Πειραιά μέχρι το Σούνιο, ώστε να υπάρχει ένας ολοκληρωμένος σχεδιασμός. Αυτό θα καταλήξει με προεδρικό διάταγμα για την ασφάλεια δικαίου, για να λάβει υπ’ όψιν συνολικά και σε όλο το μήκος όλα αυτά τα οποία στο παρελθόν έχουν εξελιχθεί και να τα δει ξανά επικαιροποιώντας τις όποιες απαραίτητες ενέργειες χρειάζονται που θα διασφαλίζουν την προστασία του.

Σε ό,τι αφορά τη μαρίνα Βουλιαγμένης, εμπίπτει σε διάφορες ζώνες απόλυτης ή λιγότερο απόλυτης επιτρεπόμενης χρήσης και σε επιτρεπόμενες διαδικασίες και έργα.

Η ζώνη 6δ, που το μεγαλύτερο μέρος εμπίπτει εκεί, είναι λιμένας αναψυχής Βουλιαγμένης, σύμφωνα με το διάταγμα από 1-3-2004 που καθορίζει ζώνες προστασίας, χρήσεις γης κ.λπ.. Το βόρειο και νότιο τμήμα της χερσαίας ζώνης εμπίπτει στη ζώνη 1α απολύτου προστασίας, ενώ ένα μικρής έκτασης τμήμα της μαρίνας βόρεια της ζώνης 6δ εμπίπτει στη ζώνη 2δ ανάπλασης των υφιστάμενων τουριστικών χρήσεων του «Αστέρα» Βουλιαγμένης.

Όλη αυτή η ζωνοποίηση που αντιστοιχεί στο έργο το οποίο εκτελείται είναι προσαρμοσμένη στις απαιτήσεις που οι χρήσεις και αυτά τα οποία επιτρέπονται έχουν αναπτυχθεί.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Θα συνεχίσω γιατί έχω και άλλα στοιχεία που θα σας δώσω και θα σας καταθέσω στη Βουλή για να τεθούν υπ’ όψιν σας, για να αποδείξω στο τέλος ότι αυτό για το οποίο αναφέρεστε καλύπτεται με στοιχεία, τα οποία ξαναλέω ότι θα καταθέσω και θα τεθούν στη διάθεσή σας και για οποιαδήποτε άλλη ερώτηση θα προκύψει, αλλά για να μην κλέψω τον χρόνο θα συνεχίσω στη δευτερολογία μου.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε, κύριε Υπουργέ.

Η κ. Απατζίδη έχει τον λόγο.

**ΜΑΡΙΑ ΑΠΑΤΖΙΔΗ:** Ευχαριστώ, κύριε Πρόεδρε.

Κύριε Υπουργέ, όπως καταλαβαίνετε, την ερώτηση που κατέθεσα την έκανα σε μια συνεννόηση με την κοινωνία. Αντιλαμβάνεστε ότι εκλέγομαι στη Βουλιαγμένη, η οποία είναι και το στολίδι μας! Αυτό που άκουσα αυτή τη στιγμή θεωρώ ότι δεν είναι επαρκέστατη απάντηση, αλλά πιστεύω ότι θα με καλύψετε στη δευτερολογία σας.

Να καταλάβουμε, όμως, τι ακριβώς ζητάνε οι άνθρωποι εκεί. Το πρόβλημα δεν είναι τόσο απλό, είναι ευρύτερο. Κινδυνεύει ακόμη και η λίμνη Βουλιαγμένης που φαντάζομαι ότι έστω και μια φορά κάποιος που είναι Αθηναίος την έχει επισκεφθεί. Μπορεί να υπάρξει διείσδυση θαλάσσιου ύδατος που έχει επιβαρυνθεί από την υπερμεγέθυνση του λιμενικού έργου και χρήσεών του, να αλλοιωθούν, δηλαδή, τα συστατικά της λίμνης της Βουλιαγμένης. Αλλά γενικότερα οι κάτοικοι της περιοχής είναι ιδιαίτερα ανήσυχοι. Υπάρχει τεράστια -ακούστε το αυτό, αν θέλετε- ανησυχία που είναι ορατή, τη βλέπεις με το μάτι ότι υπάρχει μια θολότητα μέσα στα ύδατα καθημερινά. Σε συνδυασμό, όμως, με τις χερσαίες εργασίες έχει δίκαια δημιουργήσει τη δυναμική αντίδραση των πολιτών, των κατοίκων της περιοχής, αλλά και ευρύτερα όπως είπα, οι οποίοι έχουν προσφύγει ακόμα και στο Συμβούλιο της Επικρατείας. Και υπάρχουν και έντονες ανησυχίες ότι θα υποβαθμιστεί η ανάδειξη των σημαντικών αρχαιοτήτων της χερσονήσου, αλλά και η κοινοχρησία στις παραλίες της περιοχής και στον δημόσιο χώρο που πουλήθηκαν.

Ένα επιπλέον πρόβλημα είναι η υποβάθμιση του θαλάσσιου περιβάλλοντος, τόσο στον όρμο της Βουλιαγμένης όσο και στο σημείο εναπόθεσης των βυθοκορημάτων εκσκαφής. Ποιο είναι το αποτέλεσμα; Ότι υπάρχει μια σημαντική διατάραξη της θαλάσσιας βιοποικιλότητας. Δηλαδή, ελάχιστη διαφύλαξη της περιοχής μπορεί να επιτευχθεί μόνο με την αυστηρή τήρηση των προβλεπόμενων σε κάθε μελέτη του συνόλου της επένδυσης, με την εξονυχιστική διερεύνηση πολλών νέων προβλημάτων, που ξεκάθαρα προκύπτουν με την εξέλιξη των εργασιών και με την καθημερινή εποπτεία όχι φυσικά των ανθρώπων που είναι αρμόδιοι με τακτικό έλεγχο και αυτοψίες.

Κάνετε μια αυτοψία, πηγαίντε από εκεί να δείτε όλο αυτό που ουσιαστικά ανησυχεί τους πολίτες με εξειδικευμένους επιθεωρητές τεχνικών έργων και περιβάλλοντος και βεβαίως με την αναθεώρηση μελετών και εγκρίσεων που δεν ανταποκρίνονται πλήρως σε όλα ανεξαιρέτως τα ιδιαίτερα χαρακτηριστικά του όρμου της Βουλιαγμένης και την εκπόνηση νέων μελετών.

Θεωρώ, όπως και εσείς νομίζω, ότι οι κάτοικοι της περιοχής δικαίως έχουν θορυβηθεί και αγανακτούν γιατί μένουν, όπως είπα, σε ένα στολίδι και πρέπει να ανταποκριθείτε και εσείς και όποιος είναι αρμόδιος στις ανησυχίες τους, γιατί πρέπει να σωθεί αυτή η περιοχή η οποία αντικειμενικά είναι και η ωραιότερη της Αθήνας.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε πολύ.

Ο κύριος Υπουργός έχει τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Αγαπητή κυρία συνάδελφε, είπα ότι θα απαντήσω και συγκεκριμένα στους προβληματισμούς και στην αγωνία σας που σέβομαι, είναι μια ιδιαίτερη και ευαίσθητη περιοχή, γι’ αυτό και οι απαντήσεις πρέπει να είναι συγκεκριμένες και αυτό θα κάνω αμέσως.

Θέλω να σας πω ότι έγινε διαβούλευση για την έγκριση του σχεδιασμού για τη μαρίνα Βουλιαγμένης με το από 6-6-2019. Στις 13 Ιουνίου υπήρξε η δημοσίευση στο ΦΕΚ του προεδρικού διατάγματος, του οποίου βεβαίως προηγήθηκε η στρατηγική περιβαλλοντική εκτίμηση, άρα στρατηγική μελέτη περιβαλλοντικών επιπτώσεων. Υπήρξε διαβούλευση με φορείς, με την κοινωνία, εκτιμήθηκαν οι πιθανές επιπτώσεις από την εκτέλεση του έργου και την εξέλιξή του, όπως είπατε και εσείς, στο στενό και ευρύτερο περιβάλλον, στο θαλάσσιο και στο χερσαίο χώρο. Όλα αυτά λοιπόν ενσωματώθηκαν στο άρθρο 4 του διατάγματος που ανέφερα πριν.

Θέλω να σας πω ότι το εν λόγω διάταγμα διασφαλίζει θετική γνωμοδότηση του Συμβουλίου της Επικρατείας, γιατί ελέγχθηκε πριν από την έκδοσή του, όπως όλα τα προεδρικά διατάγματα, από το Συμβούλιο της Επικρατείας. Μετά από τη θετική γνωμοδότηση, βεβαίως υπεγράφη και είναι πλήρως συμβατό με το διάταγμα του 2004.

Επιπλέον, ο γενικός σχεδιασμός του έργου προβλέπει επεκτάσεις μικρής κλίμακας, περιοριζόμενες αποκλειστικά εντός των υφιστάμενων ορίων της μαρίνας Βουλιαγμένης, με κυριότερη την ανακατασκευή και επέκταση του υφιστάμενου προσήνεμου μόλου. Οι περιβαλλοντικές επιπτώσεις, όπως είπα, εκτιμήθηκαν κατά τη διάρκεια της διαβούλευσης. Οδήγησαν σε μια κοινή υπουργική απόφαση που μέρος αυτής και υπογράφων είμαι και εγώ, όπου περιέχονται λεπτομερώς τα μέτρα με στόχο την ελαχιστοποίηση από πλευράς επιπτώσεων, κατά τη διάρκεια κατασκευής του έργου και βεβαίως κατά τη διάρκεια λειτουργίας του αμέσως μετά.

Θέλω να σας πω επίσης πως σε ό,τι αφορά τον προβληματισμό της νομιμότητας ή την ενδεχόμενη καταστροφή, για την οποία υπήρξε προσφυγή από την πλευρά των κατοίκων, όπως γνωρίζετε, προς το Συμβούλιο της Επικρατείας, που έλεγε ότι με την εξέλιξη των έργων μπορεί να δημιουργηθεί πρόβλημα το οποίο δεν θα μπορεί να αποκατασταθεί, υπάρχει η απόφαση -την οποία θα καταθέσω- 43 του 2022 της Επιτροπής Αναστολών του Συμβουλίου της Επικρατείας, όπου αναφέρεται ρητά, λαμβάνοντας υπ’ όψιν τις ανησυχίες των κατοίκων, ότι δεν συντρέχουν λόγοι καταστροφής ή περιβαλλοντικού προβλήματος που να οδηγούν στην ανάγκη να ανασταλούν τα έργα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Λίγο την ανοχή σας, κύριε Πρόεδρε.

Αυτή την απόφαση θα την καταθέσω στα Πρακτικά και θα είναι στη διάθεσή σας να τη δείτε και εσείς.

Πέρα όμως από το νομικό κομμάτι της διασφάλισης προστασίας κατά τη διάρκεια εκτέλεσης των έργων, μπαίνω και στο περιβαλλοντικό κομμάτι. Αυτό ελέγχεται από το Ελληνικό Κέντρο Θαλάσσιων Ερευνών, διότι όλες αυτές οι προδιαγραφές επιβάλλεται να εξελίσσονται και να ελέγχονται κάθε εβδομάδα και να παίρνονται μετρήσεις. Θα καταθέσω ενδεικτικά δύο αποφάσεις του ΕΛΚΕΘΕ. Η μία είναι της 18ης Φεβρουαρίου του 2022 και η άλλη της 4ης Απριλίου. Απαντούν στους προβληματισμούς και την ανησυχία σας. Θα είναι στη διάθεσή σας.

Επιπλέον, θέλω να πω ότι όλες αυτές οι παρατηρήσεις και τα αποτελέσματα του ελέγχου είναι και στο φορέα που κατασκευάζει το έργο, αλλά και στο Δήμο Βάρης – Βούλας - Βουλιαγμένης και είναι στη διάθεση του καθενός, γιατί είναι δημόσιες, σε δημόσια ανάρτηση και μπορούν να περιέλθουν σε γνώση του οποιουδήποτε θέλει να πληροφορηθεί τα αποτελέσματα αυτών των ελέγχων. Άρα υπάρχει και δημόσιος έλεγχος και βεβαίως οι υπηρεσίες είναι υποχρεωμένες -βάσει των συμβατικών υποχρεώσεων που αναφέρονται και στα διατάγματα που είπα πριν- να εξελίσσουν αυτόν τον έλεγχο.

Επίσης, σε ό,τι αφορά το θέμα των βυθοκορημάτων -επειδή αναφερθήκατε και εσείς και σωστά- η θολερότητα πράγματι υπάρχει, όταν γίνονται εργασίες σε έναν θαλάσσιο χώρο, σε έναν χώρο που έχει και το υγρό στοιχείο. Μάλιστα, στον πυθμένα του χώρου κατασκευής και εξέλιξης εργασιών είναι λογικό να υπάρχει αυτή η θολερότητα. Το θέμα είναι να ελέγχεται ότι παραμένει στον χώρο αυτό, ότι δεν επεκτείνεται και δεν δημιουργεί παρενέργειες και προβλήματα στον όμορο και κατ’ επέκταση στον θαλάσσιο πλούτο που υπάρχει στην περιοχή και οφείλουμε να προστατεύσουμε.

Και θέλω, επίσης, να σας πω ότι πέρα από τη στρατηγική μελέτη περιβαλλοντικών επιπτώσεων υπάρχουν και ειδικές περιβαλλοντικές τεχνικές περιγραφές, οι οποίες για κάθε εργασία αναφέρουν λεπτομερώς τι οφείλει ο ανάδοχος κατασκευαστής του έργου για να προστατεύσει όλα αυτά στα οποία αναφερθήκατε και εσείς -και βεβαίως, θέλουμε και εμείς- και η παρακολούθηση είναι συνεχής.

Μέχρι τώρα, πάντως, αυτό το οποίο θέλω να σας αναφέρω και θα το καταθέσω επίσημα είναι ότι δεν φαίνεται -και αποδεικνύεται από τις παρατηρήσεις και τους ελέγχους- ότι υφίσταται πρόβλημα.

Σε κάθε περίπτωση, εμείς είμαστε εδώ. Θέλουμε την ανάπτυξη, θέλουμε να δημιουργήσουμε επενδύσεις και ευκαιρίες για εργασία, αλλά ταυτόχρονα η προστασία του περιβάλλοντος είναι αναγκαιότητα και ευθύνη δική μας και ειδικά του Υπουργείου Περιβάλλοντος. Και θέλω να σας διαβεβαιώσω πως οτιδήποτε διορθωτικό χρειάζεται, γιατί όλα εξελίσσονται, είμαστε εδώ και αμέσως θα παρέμβουμε όταν χρειαστεί.

Ευχαριστώ, κύριε Πρόεδρε.

(Στο σημείο αυτό ο Υφυπουργός Περιβάλλοντος και Ενέργειας κ. Νικόλαος Ταγαράς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Υπουργέ.

Ολοκληρώθηκε η συζήτηση των επίκαιρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Με τη συναίνεση του Σώματος και ώρα 9.50΄ λύεται η συνεδρίαση για τη Δευτέρα 11 Απριλίου 2022 και ώρα 15.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**